IRPC โชว์งบ Q1 กำไร 300 ล้าน ยอดขายน้ำมันพุ่ง-ขาดทุนสต๊อกลดลง
IRPC โชว์งบไตรมาส 1/66 กำไร 300 ล้าน ยอดขายน้ำมัน-ขาดทุนสต๊อกลดลง ลุ้นไตรมาส 2/66 โตต่อเนื่อง บล.กรุงศรี พัฒนสินแนะ“ซื้อ” ราคาเป้าหมาย 3.80 บาท
IRPC โชว์งบไตรมาส 1/66 กำไร 300 ล้าน ยอดขายน้ำมัน-ขาดทุนสต๊อกลดลง ลุ้นไตรมาส 2/66 โตต่อเนื่อง
9 พ.ค. 2566

บริษัท ไออาร์พีซี จำกัด (มหาชน) หรือ IRPC รายงานผลการดำเนินงานไตรมาส 1 สิ้นสุดวันที่ 31 มีนาคม 2566

โดยผลการดำเนินงานไตรมาส 1/66 บริษัทฯ มีรายได้จากการขายสุทธิลดลง 848 ล้านบาท หรือร้อยละ1 โดยมีสาเหตุจากราคาขายเฉลี่ยลดลงร้อยละ 13 ตามราคาน้ำมันดิบที่ปรับลดลง ขณะที่ปริมาณขายเพิ่มขึ้นร้อยละ 12 โดยโรงกลั่นน้ำมันมีอัตราการกลั่นอยู่ที่ 196,000 บาร์เรลต่อวัน เพิ่มขึ้นร้อยละ 1 Market GIM เพิ่มขึ้น 2,979 ล้านบาท หรือร้อยละ 73 โดยมีสาเหตุหลักจากต้นทุน Crude Premium ปรับตัวลดลง ประกอบกับ
ส่วนต่างราคาผลิตภัณฑ์ปิโตรเลียมปรับตัวเพิ่มขึ้น บริษัทฯมี Net Inventory Loss 1,742 ล้านบาท เมื่อเทียบกับไตรมาส 1/65 ที่มี Net Inventory Gain 5,786 ล้านบาท ส่งผลให้ Accounting GIM ลดลง 4,549 ล้านบาท หรือร้อยละ 46 ขณะที่ค่าใช้จ่ายดำเนินงานลดลงร้อยละ 9
นอกจากนี้บริษัทฯ มีกำไรจากการบริหารความเสี่ยงน้ำมันที่ยังไม่เกิดขึ้นจริงจำนวน 61 ล้านบาท เทียบกับไตรมาส 1/65 ที่ขาดทุนจากการบริหารความเสี่ยงน้ำมันที่ยังไม่เกิดขึ้นจริงจำนวน 2,699 ล้านบาท ขณะที่มีกำไรจากการลงทุนลดลง 119 ล้านบาท หรือร้อยละ 92 เมื่อหักภาษีเงินได้ 70 ล้านบาทแล้ว
ด้านบริษัทหลักทรัพย์ กรุงศรี พัฒนสิน จำกัด (มหาชน) คาดว่า IRPC จะมีกำไรไตรมาส 1/66 อยู่ที่ 246 ล้านบาท ลดลง 84% จากงวดเดียวกันของปีก่อน แต่ฟื้นตัวจากขาดทุนสุทธิ 7,149 ล้านบาท ในไตรมาส 4/2565 เพราะไม่มีปิดซ่อมโรงกลั่น, ความต้องการใช้เม็ดพลาสติกจีนฟื้นตัว หนุน u-rate ปิโตรเคมี, อัตรากำไรดีขึ้นทั้งโรงกลั่น (crude premium ลดลง) และปิโตรเคมี (ความต้องการในจีนฟื้น) รวมทั้ง stock loss ลดลง ทั้งนี้คงคำแนะนำ “ซื้อ” ที่ราคาเป้าหมาย 3.80 บาทต่อหุ้น
นายกฤษณ์ อิ่มแสง ประธานเจ้าหน้าที่บริหารและกรรมการผู้จัดการใหญ่ IRPC กล่าวไว้ก่อนหน้านี้ว่า แนวโน้มผลประกอบการไตรมาส 1/66 มีผลขาดทุนจากสต๊อกน้ำมันลดลง ขณะที่ค่าการกลั่น (GRM) ยังเป็นขาลงตั้งแต่เดือน ม.ค.ที่ผ่านมา แต่ก็มีปัจจัยบวกด้านการท่องเที่ยวที่ฟื้นตัว ส่งผลให้มีปริมาณการขายน้ำมันเพิ่มขึ้น แต่ทิศทางไตรมาส 2/66 ปริมาณการขายน้ำมันจะเติบโตขึ้น มาจากดีมานด์ที่เพิ่มขึ้นของภาคการท่องเที่ยว รวมทั้งโรงกลั่นเอสโซ่มีแผนปิดซ่อมในช่วงไตรมาส 2/66 ส่งผลให้ปริมาณน้ำมันในประเทศค่อนข้างตึงตัว คาดว่าจะทำให้โรงกลั่นไออาร์พีซี มียอดขายเพิ่มขึ้น